## Naputak za primjenu sustava nazivlja i brojčanog označavanja robe u carinskoj tarifi

### NN 76/2004 (8.6.2004.), Naputak za primjenu sustava nazivlja i brojčanog označavanja robe u carinskoj tarifi

# MINISTARSTVO FINANCIJA

1530

Na
temelju članka 2. stavka 3. Uredbe o Carinskoj tarifi za 2004. godinu (»Narodne
novine«, broj 184/03), ministar financija donosi

## NAPUTAK

### ZA PRIMJENU SUSTAVA NAZIVLJA I BROJČANOG OZNAČAVANJA ROBE U CARINSKOJ TARIFI

1. Ovim
se naputkom uređuje način utvrđivanja i službene objave odluka o razvrstavanju
robe u carinsku tarifu i objašnjenja za primjenu sustava nazivlja i brojčanog
označavanja robe u Carinskoj tarifi, koje čine:

a)
»Odluke o razvrstavanju robe u Harmonizirani sustav«,

b)
»Odluke o razvrstavanju robe u Kombiniranu nomenklaturu«,

c)
»Objašnjenja Harmoniziranog sustava«, te

d)
»Objašnjenja kombiniranog nazivlja«.

2.
»Odluke o razvrstavanju robe u Harmonizirani sustav« su odluke o razvrstavanju
koje donosi Odbor za Harmonizirani sustav Svjetske carinske organizacije
temeljem Međunarodne konvencije o Harmoniziranom sustavu nazivlja i brojčanog
ozna­čavanja robe, čiji prijevod za službenu uporabu ovjerava Carinska uprava.

3.
»Odluke o razvrstavanju robe u Kombiniranu nomenklaturu« su odluke o razvrstavanju
koje uredbama donosi Europska komisija i koje se objavljuju u službenom
glasniku Europske unije, čiji prijevod za službenu uporabu ovjerava Carinska
uprava.

4.
»Objašnjenja Harmoniziranog sustava« su hrvatski prijevod važećeg teksta
»Harmonized System – Explanatory Notes« Svjetske carinske organizacije (WCO),
koja za službenu uporabu ovjerava Carinska uprava.

5. »Objašnjenja kombiniranog nazivlja« su hrvatski
prijevod važećeg teksta »Explanatory Notes to the Combined Nomenclature«
Europske unije, usklađena s posebnostima u propisima o Carinskoj tarifi
Republike Hrvatske.

Objašnjenja iz stavka 1. ove točke donosi ministar
financija na prijedlog ravnatelja Carinske uprave.

6. »Odluke o razvrstavanju robe u Harmonizirani
sustav« i »Odluke o razvrstavanju robe u Kombiniranu nomenklaturu« iz točke 2.
i 3. ovog Naputka ne objavljuju se u »Narodnim novinama«.

Prijevodi odluka iz stavka 1. ove točke donose se kao
službeni naputci Carinske uprave.

Naputke iz stavka 2. ove točke učinit će se dostupnim
korisnicima objavom na web stranici Carinske uprave.

7. »Objašnjenja Harmoniziranog sustava« i »Objašnjenja
kombiniranog nazivlja« ne objavljuju se u »Narodnim novinama«.

Objašnjenja iz stavka 1. ove točke objavljuju se u
posebnim izdanjima Ministarstva financija – Carinske uprave, primjenom sustava
slobodnih i izmjenljivih listova.

8. Pojedini izrazi rabljeni u ovom naputku, sukladno
odredbama Međunarodne konvencije o Harmoniziranom sustavu naziv­lja i brojčanog
označavanja roba i Zakona o Carinskoj tarifi, imaju sljedeća značenja:

*a) sustav nazivlja i brojčanog označavanja
roba*: uređeni
sustav razvrstavanja (klasificiranja) roba u Carinskoj tarifi grupiranih prema
načelima utvrđenim Harmoniziranim sustavom u određene skupine (odsjeke,
poglavlja, tarifne brojeve i podbro­je­ve), s pripadajućim pravilima za
primjenu, skraćeno naznačivan i kao »nazivlje« ili »nomenklatura«;

*b) Harmonizirani sustav*: skraćeni naziv za »Međunarodnu
konvenciju o Harmoniziranom sustavu nazivlja i brojčanog ozna­čavanja roba«,
skraćeno naznačivan i kao HS;

*c) Kombinirana nomenklatura*: izvorni naziv za
carinsku/statističku tarifu Europske unije, skraćeno naznačivanu i kao KN;

*d) kombinirano nazivlje*: sustav nazivlja i brojčanog
ozna­čavanja roba uređen Kombiniranom nomenklaturom;

*e) Objašnjenja Harmoniziranog sustava*: službena objašnje­nja za
primjenu Harmoniziranog sustava koja izdaje i nadopunjuje Svjetska carinska
organizacija;

*f) Objašnjenja kombiniranog nazivlja*: službena objašnjenja za
primjenu Kombinirane nomenklature koja izdaje i nadopunjuje Europska komisija;

*g) opća pravila*: skraćeni naziv za »*opća
pravila za primjenu kombiniranog nazivlja*« navedena na početku Carinske
tarife, koja su njezinim sastavnim dijelom i primjenjuju se pri razvrstavanju
robe u Carinsku tarifu;

*h) napomene, napomene za podbrojeve* i *dodatne napomene*:
odredbe Carinske tarife navedene na početku odsjeka i poglavlja, koje su
njezinim sastavnim dijelom i primjenjuju se pri razvrstavanju roba u Carinsku
tarifu;

*i) tarifni broj*: osnovna klasifikacijska
jedinica u Harmoniziranom sustavu koji obuhvaća naziv odnosne robe, roba ili
skupine roba i njezinu četveroznamenkastu tarifnu oznaku;

*j) podbroj* *– tarifni podbroj*: svaka niža razina
podjele tarifnog broja koja obuhvaća naziv odnosne robe, roba ili skupine roba
i njezinu šesteroznamenkastu tarifnu oznaku (podbroj HS), osmeroznamenkastu
tarifnu oznaku (podbroj KN) ili deseteroznamenkastu tarifnu oznaku (podbroj
razine podjele iskazan u važećoj hrvatskoj Carinskoj tarifi);

*k) tarifna oznaka*: brojčano iskazani dio tarifnog
broja ili podbroja, naveden u prvom stupcu Carinske tarife; te

*l) naziv*: tekstualni opis robe, roba ili skupine roba
obuhva­ćenih određenim tarifnim brojem ili podbrojem, naveden u drugom stupcu
carinske tarife.

9. Kada se »Objašnjenja kombiniranog nazivlja« iz točke
5. pozivaju na »Objašnjenja Harmoniziranog sustava« iz točke 4. ovog naputka, u
primjeni Carinske tarife valja ih smatrati njihovom dopunom i primjenjivati ih
u njihovoj međusobnoj povezanosti.

10. »Objašnjenja Harmoniziranog sustava« koje je
objavilo Ministrstvo financija – Carinska uprava 2000. godine, usklađena s
izmjenama i dopunama »Harmonized System – Explanatory Notes« Svjetske carinske
organizacije (WCO), smatraju se »Objašnjenjima Harmoniziranog sustava« u smislu
točke 4. ovoga naputka.

11. »Objašnjenja kombiniranog nazivlja« koje je
objavilo Ministarstvo financija – Carinska uprava 2003. godine, usklađena s
izmjenama i dopunama »Explanatory Notes to the Combined Nomencature« Europske
unije, smatraju se »Objašnjenjima kombiniranog nazivlja« u smislu točke 5. ovog
naputka.

12. »Odluke o razvrstavanju robe u Harmonizirani
sustav« usvojene od strane Odbora za Harmonizirani sustav Svjetske carinske
organizacije i »Odluke o razvrstavanju robe u Kombiniranu nomenklaturu«
donesene uredbama Europske komisije prije stupanja na snagu ovog Naputka pa do
objave njihovog prijevoda sukladno točki 6. st. 2. primjenjuju se izravno, u
izvornom obliku.

13. S
danom stupanja na snagu ovog Naputka prestaje vrije­diti Naputak za primjenu
sustava nazivlja i brojčanog označa­vanja robe u carinskoj tarifi objavljen u
»Narodnim novinama« br. 75/03 od 8. svibnja 2003. godine.

14.
Ovaj naputak stupa na snagu osmoga dana od dana objave u »Narodnim novinama«.

Klasa:
413-01/04-09/81
Urbroj: 513-02-1320/1-04-1
Zagreb, 27. svibnja 2004.

Ministar financija
**Ivan Šuker, dipl. oec.,** v. r.

Naputak, NN 76/2004-1530